知縣九十一丈應聘成都賦詩爲別
作者：度正
朝代：宋

paragraphs: 珍重圭璋彥，經綸半世閒。
紛紛徒自黠，默默了非頑。
懷道心雖泰，憂時鬢已斑。
操存期入室，得失詎踰閑。
忽遇風雲會，應思雨露頒。
慨言全蜀病，均是一家患。
友愛惟天性，侵牟可厚顔。
未能忘狗鼠，安得及孤鰥。
昔志詞何屈，今行勢莫艱。
坎離交接地，損益覆翻間。
戶外元無盜，山前怎有蠻。
都緣人好事，所以物生姦。
善惡無他道，廉貪是要關。
但令歸似水，何用積如山。
問政文而上，論心武以還。
未言齊地利，當念破天慳。
公議尤相傃，愚言殆未刪。
君王何必利，孟叟語非訕。